和汪伯虞求酒
作者：羅願
朝代：宋

paragraphs: 君不見菊潭之水飲可仙，酒旗五星空在天。
此江縠紋更奇絕，投以麴米清如泉。
分甘正擬供低唱，要築糟臺須大匠。
詩人便欲醉千日，歡伯僅堪陪一餉。
曰予此樂未知之，獨愛爲瓶居井湄。
因君飲興亦浩蕩，夢隨驂駕觴瑶池。
昔賢酒盡孤長吸，大似竹枯還欲瀝。
明朝秀句傳滿城，笑指空樽卧牆壁。